CELEX: 32019D1372
Language: bg
Date: 2019-08-19 00:00:00
Title: Решение за изпълнение (ЕС) 2019/1372 на Комисията от 19 август 2019 година за прилагане на Директива 2007/2/ЕО на Европейския парламент и на Съвета по отношение на наблюдението и докладването (нотифицирано под номер С(2019) 6026) (Текст от значение за ЕИП.)

23.8.2019   
               
               
                  BG
               
               
                  Официален вестник на Европейския съюз
               
               
                  L 220/1
               
            
         РЕШЕНИЕ ЗА ИЗПЪЛНЕНИЕ (ЕС) 2019/1372 НА КОМИСИЯТА
         от 19 август 2019 година
         за прилагане на Директива 2007/2/ЕО на Европейския парламент и на Съвета по отношение на наблюдението и докладването
         
            
               (нотифицирано под номер С(2019) 6026)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (1), и по-специално член 21, параграф 4 от нея,
         като има предвид, че:
         
                     (1)
                  
                  
                     Директива 2007/2/ЕО изисква от държавите членки да наблюдават изграждането и ползването на техните инфраструктури за пространствена информация и да докладват за някои проблеми във връзка с тях. Решение 2009/442/ЕО на Комисията (2) е свързано с прилагането на Директива 2007/2/ЕО по отношение на наблюдението и докладването. Опитът от предходните докладвания и заключенията от последните оценки (оценката в рамките на REFIT на Директива 2007/2/ЕО (3), проверката за пригодност по отношение на докладването и наблюдението на политиката на ЕС в областта на околната среда (4)) показаха, че е необходимо да се опростят и рационализират наблюдението и докладването, да се подобри съпоставянето на напредъка при прилагането в отделните държави членки и да се даде възможност за извършване на национални и общоевропейски прегледи, като същевременно се намалява административната тежест, свързана с наблюдението и докладването. Събирането на актуализирана информация следва да се извършва по по-лесен, съпоставим и по-облекчен начин за всички докладващи субекти. Освен това големият брой показатели не даваше възможност да се получи ясна представа за напредъка при прилагането. Показателите бяха твърде много и невинаги правилно подбрани. Поради това Решение 2009/442/ЕО следва да бъде заменено.
                  
               
                     (2)
                  
                  
                     Наблюдението следва да се основава на набор от показатели, изчислени въз основа на данните, събрани от публичните органи. Тези показатели ще измерват напредъка при прилагането на Директива 2007/2/ЕО в държавите членки и ще се използват за оценяване на успеха на директивата в зависимост от постигнатите от нея резултати. Поради това показателите, определени в настоящия акт, са подбрани съгласно общата интервенционна логика на Директива 2007/2/ЕО и в изпълнение на изискванията за определяне на необходимите пространствени данни (член 3), документиране на определените пространствени данни чрез метаданни (член 4), гарантиране на възможност за онлайн достъп до документираните пространствени данни чрез мрежови услуги, позволяващи тяхното намиране, разглеждане и изтегляне (членове 6 и 7), и организиране на пространствените данни в оперативно съвместими модели на данни с общ речник (член 5).
                  
               
                     (3)
                  
                  
                     За да се сведе до минимум административната тежест на наблюдението, показателите следва да се изчисляват въз основа на метаданни за масиви от пространствени данни и услуги за пространствени данни, които са вече създадени и публикувани от държавите членки в съответствие с член 5 от Директива 2007/2/ЕО, така че държавите членки да не бъдат задължени да изчисляват показателите на ръка, и те да предоставят ежегодно списък на масивите от пространствени данни и услугите за пространствени данни, съответстващи на темите, изброени в приложения I, II и III към Директива 2007/2/ЕО, както е предвидено в Решение 2009/442/ЕО. Само метаданните, които са публикувани от държавите членки, ще бъдат взети под внимание при изчисляване на показателите за наблюдение. Метаданните, които не са публикувани, не могат да бъдат намирани и не допринасят за инфраструктурата за пространствена информация, и поради това ще бъдат пропуснати при изчисляване на показателите за наблюдение.
                  
               
                     (4)
                  
                  
                     За да се сведе до минимум административната тежест на докладването, държавите членки следва да докладват само във връзка с тези аспекти от своята инфраструктура за пространствена информация, които са претърпели промени след изпращането на последния доклад в съответствие с член 21, параграф 3 от Директива 2007/2/ЕО.
                  
               
                     (5)
                  
                  
                     За да се осигури последователен и съпоставим подход към наблюдението и докладването в целия Съюз, държавите членки следва да наблюдават най-малко един общ подмасив от пространствени данни и да докладват за тяхната наличност, достъпност и оперативна съвместимост. Този общ подмасив следва да се състои от масивите от пространствени данни, използвани вече от държавите членки за целите на докладването съгласно законодателните актове на ЕС в областта на околната среда, посочени в доклада на Комисията (5)„Действия за усъвършенстване на докладването в областта на околната среда“, в резултат на извършена цялостна проверка за пригодност на докладването и мониторинга на политиката на ЕС в областта на околната среда (6).
                  
               
                     (6)
                  
                  
                     Мерките, предвидени в настоящото решение, са в съответствие със становището на комитета, създаден по силата на член 22 от Директива 2007/2/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Предмет
            С настоящото решение се определят подробни правила за изпълнението на задълженията на държавите членки да наблюдават прилагането и използването на своите инфраструктури за пространствена информация и да докладват на Комисията относно това наблюдение съгласно посоченото в член 21, параграфи 1 и 2 от Директива 2007/2/ЕО.
         
         
            Член 2
            Общи разпоредби за наблюдение и докладване
            
               1.   Показателите, посочени в членове [3—7], се изчисляват, като се използват метаданните за масивите от пространствени данни и услугите за пространствени данни, публикувани от държавите членки чрез услугите за намиране, посочени в член 11, параграф 1, буква а) от Директива 2007/2/ЕО.
            
            
               2.   Държавите членки осигуряват, в съответствие с член 21, параграф 1 от Директива 2007/2/ЕО, публичен достъп до всички резултати от наблюдението чрез интернет или други подходящи телекомуникационни средства.
            
         
         
            Член 3
            Наблюдение на наличието на пространствените данни и услуги
            
               1.   Следните показатели се използват за измерване на броя на масивите от пространствени данни и услугите за пространствени данни:
               
                           а)
                        
                        
                           броят на масивите от пространствени данни, за които съществуват метаданни (DSi1,1);
                        
                     
                           б)
                        
                        
                           броят на услугите за пространствени данни, за които съществуват метаданни (DSi1,2).
                        
                     
            
               2.   Следният показател се използва за измерване на броя на масивите от пространствени данни, които са вече използвани от държавите членки за докладване на Комисията съгласно законодателството в областта на околната среда: броят на масивите от пространствени данни, за които метаданните съдържат ключова дума от регистър, предоставен от Комисията, указваща, че масивът от пространствени данни е използван за докладване съгласно законодателството в областта на околната среда (DSi1,3).
            
            
               3.   Следните показатели се използват за измерване на броя на масивите от пространствени данни, които обхващат съответно регионална или национална територия:
               
                           а)
                        
                        
                           броят на масивите от пространствени данни, за които метаданните съдържат ключова дума от регистър, предоставен от Комисията, указваща, че масивът от пространствени данни обхваща регионална територия (DSi1,4);
                        
                     
                           б)
                        
                        
                           броят на масивите от пространствени данни, за които метаданните съдържат ключова дума от регистър, предоставен от Комисията, указваща, че масивът от пространствени данни обхваща националната територия (DSi1,5).
                        
                     
         
         
            Член 4
            Наблюдение за съответствието на метаданните с Регламент (ЕО) № 1205/2008 на Комисията (7)
            
            Следните показатели се използват за измерване на процента на метаданните за масивите от пространствени данни и услугите за пространствени данни, публикувани от държавите членки чрез услугите за намиране, посочени в член 11, параграф 1, буква а) от Директива 2007/2/ЕО, които са в съответствие с Регламент (ЕО) № 1205/2008 по отношение на метаданните:
            
                        а)
                     
                     
                        броят на масивите от пространствени данни, за които метаданните са в съответствие с Регламент (ЕО) № 1205/2008, умножен по сто и разделен на броя на масивите от пространствени данни, за които съществуват метаданни, както е посочен от показателя „DSi1,1“ (MDi1,1);
                     
                  
                        б)
                     
                     
                        броят на услугите за пространствени данни, за които метаданните са в съответствие с Регламент (ЕО) № 1205/2008, умножен по сто и разделен на броя на услугите за пространствени данни, за които съществуват метаданни, както е посочен от показателя „DSi1,2“ (MDi1,2).
                     
                  
         
            Член 5
            Наблюдение за съответствието на масивите от пространствени данни с Регламент (ЕС) № 1089/2010 на Комисията (8) относно оперативната съвместимост
            Следните показатели се използват за измерване на процента на масивите от пространствени данни, които са в съответствие с Регламент (ЕС) № 1089/2010 относно оперативната съвместимост на масиви от пространствени данни:
            
                        а)
                     
                     
                        броят на масивите от пространствени данни, които са в съответствие с Регламент (ЕС) № 1089/2010, умножен по сто и разделен на броя на масивите от пространствени данни, както е посочен от показателя „DSi1,1“ (DSi2);
                     
                  
                        б)
                     
                     
                        броят на масивите от пространствени данни, съответстващи на темите, изброени в приложение I към Директива 2007/2/ЕО, които са в съответствие с Регламент (ЕС) № 1089/2010, умножен по сто и разделен на броя на масивите от пространствени данни, съответстващи на темите, изброени в посоченото приложение (DSi2,1);
                     
                  
                        в)
                     
                     
                        броят на масивите от пространствени данни, съответстващи на темите, изброени в приложение II към Директива 2007/2/ЕО, които са в съответствие с Регламент (ЕС) № 1089/2010, умножен по сто и разделен на броя на масивите от пространствени данни, съответстващи на темите, изброени в посоченото приложение (DSi2,2);
                     
                  
                        г)
                     
                     
                        броят на масивите от пространствени данни, съответстващи на темите, изброени в приложение III към Директива 2007/2/ЕО, които са в съответствие с Регламент (ЕС) № 1089/2010, умножен по сто и разделен на броя на масивите от пространствени данни, съответстващи на темите, изброени в посоченото приложение (DSi2,3).
                     
                  
         
            Член 6
            Наблюдение за достъпност на масивите от пространствени данни чрез услуги за разглеждане и изтегляне
            Следните показатели се използват за измерване на процента на масивите от пространствени данни, достъпни чрез услугите за разглеждане, посочени в член 11, параграф 1, буква б) от Директива 2007/2/ЕО, и чрез услугите за изтегляне, посочени в буква в) от същата разпоредба:
            
                        а)
                     
                     
                        броят на масивите от пространствени данни, за които съществуват услуги както за разглеждане, така и за изтегляне, умножен по сто и разделен на броя на масивите от пространствени данни, както е посочен от показателя DSi1,1 (NSi2);
                     
                  
                        б)
                     
                     
                        броят на масивите от пространствени данни, за които съществува услуга за разглеждане, умножен по сто и разделен на броя на масивите от пространствени данни, както е посочен от показателя DSi1,1 (NSi2,1);
                     
                  
                        в)
                     
                     
                        броят на масивите от пространствени данни, за които съществува услуга за изтегляне, умножен по сто и разделен на броя на масивите от пространствени данни, както е посочен от показателя DSi1,1 (NSi2,2).
                     
                  
         
            Член 7
            Наблюдение за съответствието на мрежовите услуги с Регламент (ЕО) № 976/2009 на Комисията (9)
            
            Следните показатели се използват за измерване на процента на мрежовите услуги, посочени в член 11, параграф 1 от Директива 2007/2/ЕО, които са в съответствие с Регламент (ЕО) № 976/2009 по отношение на мрежовите услуги:
            
                        а)
                     
                     
                        броят на мрежовите услуги, които са в съответствие с Регламент (ЕО) № 976/2009, умножен по сто и разделен на общия брой на мрежовите услуги (NSi4);
                     
                  
                        б)
                     
                     
                        броят на услугите за намиране, които са в съответствие с Регламент (ЕО) № 976/2009, умножен по сто и разделен на общия брой на услугите за намиране (NSi4,1);
                     
                  
                        в)
                     
                     
                        броят на услугите за разглеждане, които са в съответствие с Регламент (ЕО) № 976/2009, умножен по сто и разделен на общия брой на услугите за разглеждане (NSi4,2);
                     
                  
                        г)
                     
                     
                        броят на услугите за изтегляне, които са в съответствие с Регламент (ЕО) № 976/2009, умножен по сто и разделен на общия брой на услугите за изтегляне (NSi4,3);
                     
                  
                        д)
                     
                     
                        броят на услугите за трансформиране, които са в съответствие с Регламент (ЕО) № 976/2009, умножен по сто и разделен на общия брой на услугите за трансформиране (NSi4,4).
                     
                  
         
            Член 8
            Публикуване на резултатите от наблюдението
            Резултатите от наблюдението, изисквано съгласно член 21, параграф 1 от Директива 2007/2/ЕО, се публикуват най-късно до 31 март всяка година във връзка със състоянието на въвеждането на инфраструктурата за пространствена информация към 15 декември предходната година. Резултатите се актуализират най-малко веднъж годишно.
         
         
            Член 9
            Актуализиране на докладите с обобщена информация
            Държавите членки предоставят на Комисията актуализирани общи описания на елементите, посочени в член 21, параграф 2 от Директива 2007/2/ЕО. На актуализиране подлежат само тези общи описания, при които са настъпили промени след последното им изпращане.
         
         
            Член 10
            Отмяна
            Решение 2009/442/ЕО се отменя.
         
         
            Член 11
            Адресати
            Адресати на настоящото решение са държавите членки.
         
         
            Съставено в Брюксел на 19 август 2019 година.
            
               
                  За Комисията
               
               Karmenu VELLA
               
                  Член на Комисията
               
            
         
         
            (1)  ОВ L 108, 25.4.2007 г., стр. 1.
         
            (2)  Решение 2009/442/ЕО на Комисията от 5 юни 2009 г. за прилагане на Директива 2007/2/ЕО на Европейския парламент и на Съвета по отношение на наблюдението и докладването (ОВ L 148, 11.6.2009 г., стр. 18).
         
            (3)  Работен документ на службите на Комисията SWD (2016) 273 final.
         
            (4)  СОМ (2017) 312 final и SWD(2017) 230.
         
            (5)  COM (2017) 312 final.
         
            (6)  SWD (2017) 230 final; пълният списък се намира в приложение 1 към него (раздел 8.1 от документа).
         
            (7)  Регламент (ЕО) № 1205/2008 на Комисията от 3 декември 2008 г. за прилагане на Директива 2007/2/ЕО на Европейския парламент и на Съвета по отношение на метаданните (ОВ L 326, 4.12.2008 г., стр. 12).
         
            (8)  Регламент (ЕС) № 1089/2010 на Комисията от 23 ноември 2010 г. за прилагане на Директива 2007/2/ЕО на Европейския парламент и на Съвета по отношение на оперативната съвместимост на масиви от пространствени данни и услуги за пространствени данни (ОВ L 323, 8.12.2010 г., стр. 11).
         
            (9)  Регламент (ЕО) № 976/2009 на Комисията от 19 октомври 2009 г. за прилагане на Директива 2007/2/ЕО на Европейския парламент и на Съвета по отношение на мрежовите услуги (ОВ L 274, 20.10.2009 г., стр. 9).